1. ปัจจัยความเสี่ยง

1.1 ความเสี่ยงเกี่ยวกับการขาดแคลนและราคาผันผวนของวัตถุดิบ

เม็ดพลาสติก High Density Polyethylene
เป็นวัตถุดิบที่สำคัญในขบวนการผลิตผลิตภัณฑ์ของบริษัทฯ
ปัจจุบันเศรษฐกิจภายในประเทศและประเทศเพื่อนบ้านในเอเชียได้ขยายตัวอย่างรวดเร็วเกินความคาดหมาย
โดยเฉพาะอย่างยิ่งในประเทศจีนซึ่งมีความต้องการไปใช้ในการก่อสร้างต่างๆ
เพื่อเตรียมพร้อมในการเป็นเจ้าภาพกีฬาโอลิมปิคที่จะมีขึ้นในปี 2008
ทำให้ความต้องการในการนำวัตถุดิบไปใช้ในการผลิตสินค้าต่างๆ มีมากขึ้นเป็นเงาตามตัว
รวมทั้งการเปลี่ยนแปลงเพิ่มขึ้นของราคาน้ำมันในตลาดโลกส่งผลให้ราคาวัตถุดิบโดยเฉลี่ยสูงขึ้นอย่างต่อเนื่อง

อย่างไรก็ตาม บริษัทฯ เป็นบริษัทฯ ในเครือของ KWH Pipe Ltd., Finland
ซึ่งมีการบริโภคเม็ดพลาสติก HDPE มากกว่า 100,000 ตันต่อปี ทำให้บริษัทฯ
มีอำนาจต่อรองในการซื้อกับผู้ผลิตเม็ดพลาสติกทั้งภายในและต่างประเทศและสามารถซื้อเม็ดพลาสติกได้ในราคาต่ำกว่าทั่วไป
นอกจากนั้น บริษัทฯ ก็ได้ดำเนินการป้องกันความเสี่ยงภัยดังกล่าว ด้วยการทำ Trade Off
Position และ Cost Pushing ทุกครั้ง

1.2 ความเสี่ยงกับการใช้สินค้าอื่นทดแทน

ปัจจัยสำคัญที่ทำให้ราคาเม็ดพลาสติกสูงขึ้นอย่างมากมาจากราคาน้ำมันในตลาดโลกและความต้องการที่เพิ่มสูงขึ้นมากอย่างรวดเร็วของผลิตภัณฑ์ทุกชนิดที่เกี่ยวข้องกับเม็ดพลาสติก
ดังนั้น ต้นทุนสินค้าอื่นที่จะนำมาทดแทนก็มีราคาเพิ่มสูงขึ้นเช่นกันไม่ว่าจะเป็นเหล็ก, PVC หรือ ท่อ
GRP ก็ตาม แต่เม็ดพลาสติกได้มีการพัฒนาผลิตภัณฑ์ตลอดเวลาและต่อเนื่องเมื่อเทียบกับเหล็ก
การพัฒนานี้ก่อให้เกิดการประหยัดต้นทุนเม็ดพลาสติกลงเพราะเม็ดพลาสติกใหม่สามารถใช้ผลิตท่อที่มีผนังบางกว่าเดิมแต่สามารถรับแรงดันได้เท่าเดิม
รวมถึงคุณสมบัติและอายุการใช้งานของท่อ PE ที่โดดเด่นกว่าผลิตภัณฑ์อื่นหรือเมื่อเทียบกับท่อ GRP
ในราคารวมค่าติดตั้ง, ค่าบำรุง และซ่อมแซมที่จะมีในอนาคต
จึงทำให้ความแตกต่างทางด้านราคามีไม่มากนักเมื่อเทียบกับผลิตภัณฑ์ทดแทนอื่น

1.3 ความเสี่ยงจากการแข่งขันทางธุรกิจ

เนื่องจากปัจจุบันตลาดท่อ HDPE มีผู้ผลิตรายใหญ่น้อยรายและท่อ HDPE
มีแนวโน้มที่จะได้รับความนิยมมากขึ้น
จึงอาจมีผู้ผลิตรายใหม่เกิดอีกเพราะเป็นธุรกิจที่ใช้เงินลงทุนไม่สูงมากนัก
แต่ต้องมีประสบการณ์ในการออกแบบการติดตั้งสำหรับการวางท่อ โดยเฉพาะท่อขนาดใหญ่ เช่น
ท่อใต้ดินหรือใต้น้ำ ซึ่งกลุ่ม KWH Pipe เป็นผู้บุกเบิกท่อพลาสติก HDPE
เป็นรายแรกของโลกจึงมีประสบการณ์และเป็นที่ยอมรับในหลายประเทศทั่วโลก

นอกจากนั้นแล้ว ในปี 2548 ด้วยกำลังการผลิตที่ 30,000 ตันต่อปี
และสถานะสภาพในการเป็นบริษัทฯ จดทะเบียนในตลาดหลักทรัพย์แห่งประเทศไทยทำให้บริษัทฯ
มีต้นทุนทางการผลิตและทางการเงินที่ต่ำมาก (Economic cost of scale and free
interest rate) ซึ่งแสดงให้เห็นถึงความพร้อมและศักยภาพในการเจริญเติบโตในอนาคตได้

สำหรับโอกาสการเกิดคู่แข่งที่มีความสามารถใกล้เคียงกับบริษัทฯที่สำคัญคือการเข้ามาในตลาดในประเทศไทยทั้งทางตรงและทางอ้อมของ
KWH Pipe ซึ่งเป็นบริษัทแม่ ซึ่งทางบริษัทฯได้ตระหนักถึงปัจจัยนี้เป็นอย่างดีประกอบกับทาง KWH
Pipe ไม่มีนโยบายให้มีการแข่งขันกันเองภายในบริษัทในกลุ่มแต่ละประเทศ ดังนั้น KWH Pipe
จึงยินดีตกลงทำสัญญาไม่ทำการแข่งขันกับบริษัทในประเทศไทยไม่ว่าทางตรงหรือทางอ้อม
โดยมีสาระสำคัญของสัญญาเป็นดังนี้

คู่สัญญา : บริษัท เค ดับเบิ้ลยู เอช ไป๊ป จำกัด (KWH Pipe)

ที่อยู่ : ประเทศฟินแลนด์

วันที่ทำสัญญา : 27 มีนาคม 2538

สาระสำคัญของสัญญา : KWH Pipe
ตกลงที่จะไม่ทำการแข่งขันในเชิงธุรกิจในประเทศไทยกับบริษัทฯไม่ว่าทางตรงหรือทางอ้อม
เว้นแต่ในกรณีที่บริษัทฯไม่สามารถผลิตหรือจัดหาผลิตภัณฑ์ได้ตรงตามคุณสมบัติที่ลูกค้าต้องการได้

การสิ้นสุดของสัญญา : สัญญานี้มีผลใช้บังคับตลอดเวลาที่ KWH Pipe
ดำรงการถือหุ้นในบริษัทฯคิดเป็นสัดส่วนไม่น้อยกว่าร้อยละ 30
ของทุนจดทะเบียนชำระแล้วและสัญญานี้มีผลบังคับเป็นเวลา 3 ปี นับตั้งแต่วันที่ KWH Pipe
มีการถือหุ้นในบริษัทฯคิดเป็นสัดส่วนน้อยกว่าร้อยละ 30 ของทุดจดทะเบียนชำระแล้ว

เมื่อใดที่สัญญาดังกล่าวสิ้นสุดลง โอกาสการแข่งขันจากบริษัทแม่ ไม่ว่าโดยทางตรงหรือทางอ้อม
ย่อมอาจจะเกิดขึ้นได้ อย่างไรก็ดีด้วยประสบการณ์ของบริษัทฯที่มีกับตลาดในประเทศไทยมากว่า 20
ปี รวมถึงความสัมพันธ์กับหน่วยงานราชการทั้งที่เป็นองค์กรในประเทศ
และระหว่างประเทศเพื่อนบ้าน
ย่อมแสดงถึงศักยภาพที่พร้อมต่อการแข่งขันในประเทศและประเทศเพื่อนบ้าน

1.4 ความเสี่ยงทางเศรษฐกิจและนโยบายการลงทุนเพื่อพัฒนาประเทศของภาครัฐ

เนื่องจากผลิตภัณฑ์พลาสติกเป็นผลิตภัณฑ์ที่ใช้ในการก่อสร้างต่างๆ
โดยเฉพาะเพื่อการสาธารณูปโภคการชลประทาน
และการสื่อสารซึ่งเป็นการลงทุนเพื่อพัฒนาประเทศตามความเจริญเติบโตของเศรษฐกิจ
ดังนั้นเมื่อเศรษฐกิจตกต่ำการลงทุนต่างๆ จะอยู่ในภาวะชะลอตัว
ส่งผลให้อุตสาหกรรมก่อสร้างถูกกระทบกระเทือนและส่งผลต่อเนื่องมาถึงผู้ผลิตวัสดุที่ใช้ในการก่อสร้างอย่างเช่น
ท่อพลาสติก เป็นต้น และเมื่อเศรษฐกิจโดยรวมดีขึ้นการลงทุนต่างๆ
ก็จะเริ่มขยายตัวและส่งผลให้ธุรกิจผู้ผลิตวัสดุก่อสร้างแจ่มใสตามไปด้วย

สำหรับนโยบายการลงทุนเพื่อพัฒนาประเทศของภาครัฐก็ถือเป็นปัจจัยหนึ่งที่เกี่ยวข้องกับบริษัทฯเพราะงานส่วนใหญ่ของบริษัทฯเป็นงานการพัฒนาประเทศของทางราชการ
ซึ่งเป็นงานที่มีงบประมาณจำกัด และมีขั้นตอนการพิจารณาที่ซับซ้อน
ทำให้การได้มาซึ่งงานจากทางราชการของผู้รับเหมาก่อสร้างต้องใช้เวลานาน
โดยเฉพาะในช่วงระหว่างการปฏิรูประบบราชการและการเปลี่ยนแปลงนโยบายการลงทุนเพื่อพัฒนาประเทศของหน่วยราชการ
อย่างไรก็ดีการพัฒนาประเทศยังคงต้องมีไปอย่างต่อเนื่องและให้ทันต่อการเติบโตทางเศรษฐกิจ
และประกอบกับบริษัทฯ มีลูกค้าที่เป็นภาคเอกชนที่มีการลงทุนอย่างสม่ำเสมอ
จึงทำให้บริษัทฯสามารถจำหน่ายสินค้าได้อย่างต่อเนื่อง

อย่างไรก็ตาม บริษัทฯ ได้เล็งเห็นถึงปัจจัยความเสี่ยงดังกล่าว
จึงได้มีนโยบายในการเพิ่มสายการผลิตผลิตภัณฑ์ใหม่ขึ้นในโรงงานที่กำลังก่อสร้างแห่งใหม่นี้
โดยเพิ่มการขายจากส่วนตลาดท่อน้ำดื่ม ซึ่งส่วนใหญ่ใช้เป็นท่อชนิดรับแรงดันไปสู่ท่อน้ำทิ้ง ท่อน้ำเสีย
และท่อชนิดอื่นๆ ที่ไม่รับแรงดัน

การขยายส่วนตลาดนี้จะสามารถทำรายได้เสริมหรือชดเชยส่วนที่ขาดหายไปของบริษัทฯ
ได้เมื่อมีการเปลี่ยนแปลงทางนโยบายเกิดขึ้น

1.5 ความเสี่ยงจากอัตราแลกเปลี่ยนเงินตราต่างประเทศ

ปัจจุบัน บริษัทฯ ได้ลดการนำเข้าวัตถุดิบจากต่างประเทศลง
เพราะว่าสามารถจัดหาได้จากภายในประเทศมีเพียงเฉพาะบางโครงการเท่านั้นที่ผู้ซื้อได้ระบุชนิดของเม็ดพลาสติกที่ต้องนำเข้ามาจากต่างประเทศ
บริษัทฯ ก็จะดำเนินการป้องกันความเสี่ยงโดยใช้เครื่องมือทางการเงิน ได้แก่ SWAP หรือ
FORWARD BOOKING เมื่ออัตราค่าเงินบาทอยู่ในระดับที่น่าพอใจ

นอกจากนี้ ความผันผวนของอัตราแลกเปลี่ยนอาจจะส่งผลกระทบต่อความสามารถในการแข่งขันของ

ผลิตภัณฑ์ในตลาดโลกได้ บริษัทฯ จึงมิได้มุ่งเน้นการขยายตัวของตลาดต่างประเทศเพียงอย่างเดียว
แต่ได้พยายามหันมามุ่งเน้นการเพิ่มประสิทธิภาพและกำลังการผลิต เพื่อลดต้นทุนในการผลิต,
ปรับปรุงด้านการบริหาร, การตลาด เพื่อเพิ่มยอดขายและผลกำไรโดยรวมของบริษัทฯ